## Pravilnik o državnoj nagradi športa "Franjo Bučar

### NN 97/1999 (24.9.1999.), Pravilnik o državnoj nagradi športa "Franjo Bučar

# MINISTARSTVO PROSVJETE I ŠPORTA

Na temelju članka 60. Zakona o športu (»Narodne
novine«, br. 111/97. i 13/98.) ministar prosvjete i športa
donosi

## PRAVILNIK

### O DRŽAVNOJ NAGRADI ŠPORTA »FRANJO BUČAR«

OPĆE ODREDBE

Članak 1.

Ovim pravilnikom uređuju se:

- uvjeti za dodjelu Državne nagrade športa »Franjo
Bučar« (u daljem tekstu: Državna nagrada).

- način rada Odbora Državne nagrade športa »Franjo
Bučar« (u daljem tekstu: Odbor),

- način raspisivanja natječaja za podjelu Državne
nagrade,

- način predlaganja predložnika za Državnu nagradu,

- postupak za podjelu Državne nagrade,

- opis medalje - povelje i novčani iznos Državne nagrade
i

- druga pitanja značajna za podjelu Državne nagrade.

UVJETI ZA DODJELU DRŽAVNE NAGRADE

Članak 2.

Državna nagrada se može podijeliti športašima
i drugim fizičkim osobama koje sudjeluju u obavljanju športskih
djelatnosti te pravnim i fizičkim osobama koje obavljaju
športsku djelatnost.

Nagrada se može dodijeliti i drugim pravnim i fizičkim
osobama zaslužnim za razvoj športa u Republici Hrvatskoj.

Članak 3.

Državna nagrada se može podijeliti za životno djelo
i kao godišnja nagrada.

Državna nagrada za životno djelo može se podijeliti
pojedincima za njihov trajni doprinos u promicanju športa.

Godišnje se za životno djelo mogu podijeliti najviše
dvije nagrade.

Državna nagrada kao godišnja podjeljuju se pojedincima,
fizičkim i pravnim osobama za športska ostvarenja
postignuta tijekom godine ili za drugi osobito značajan
doprinos u promicanju športa.

Godišnje se može podijeliti dvanaest godišnjih
nagrada.

Članak 4.

Državna nagrada se može podijeliti:

- za životno djelo samo jedanput,

- godišnja nagrada samo jedanput.

Uvjet za dobivanje Državne nagrade za životno djelo
je prethodno dobivena godišnja nagrada.

Članak 5.

Državna nagrada se ne može podijeliti posmrtno.

Ako predložnik za Državnu nagradu umre nakon donošenja
Odluke o podjeli Državne nagrade, novčani iznos nagrade
predat će se njegovim nasljednicima prema Zakonu o nasljedstvu,
a medalje i povelja uručit će se bračnom drugu.

Ako nema bračnog druga, povelja i medalja će se uručiti
najstarijem nasljedniku ukoliko se nasljednici drugačije
ne dogovore.

Ako predložnik za Državnu nagradu nema nasljednika,
ili su nasljednici nepoznati, nagrada se predaje pravnim ili fizičkim
osobama koje su dale poticaj za pokretanje postupka za podjelu
nagrade.

NATJEČAJ ZA PODJELU DRŽAVNE NAGRADE

Članak 6.

Postupak za podjelu Državne nagrade pokreće Ministarstvo
prosvjete i športa (u daljem tekstu: Ministarstvo) raspisivanjem
javnog Natječaja za dodjelu Državne nagrade športa
»Franjo Bučar« (u daljnjem tekstu: Natječaj).
Natječaj se objavljuje svake godine polovinom rujna u dnevnom
tisku i Prosvjetnom vjesniku Ministarstva, a traje 30 dana od
dana objave u dnevnom tisku.

Natječajem se utvrđuje postupak predlaganja športaša
i drugih pojedinaca odnosno skupina te fizičkih i pravnih
osoba i drugih organizacija koje obavljaju športsku djelatnost
(u daljem tekstu: predložnici) i rok za podnošenje poticaja
za podjelu nagrade (u daljem tekstu: poticaj).

Poticaj mogu dati: športske udruge, športski savezi,
zajednice športskih udruga i saveza, školski i studentski
športski klubovi, škole, fakulteti i druge pravne osobe
koje obavljaju športsku djelatnost i imaju sjedište
u Republici Hrvatskoj, zatim pojedinci i skupine uglednih športaša
i športskih djelatnika, pedagozi tjelesne i zdravstvene kulture,
treneri i drugi stručni djelatnici u športu i pojedinci,
građani Republike Hrvatske.

Članak 7.

Poticaj mora biti pismeno obrazložen.

Pismeno obrazloženje sadrži podatke o predložniku,
njegovoj djelatnosti, športskim, odnosno drugim rezultatima
u športskoj djelatnosti te druge razloge zbog kojih se predlaže
za Državnu nagradu.

Kada su predložnici pojedinci potrebno je navesti za koju
se vrstu nagrade predlažu.

Uz poticaj se dostavlja popis znanstvenih, stručnih ili
drugih radova, športskih odličja i priznanja za djelovanje
u športu te životopis predložnika za Državnu
nagradu s općim podacima, zanimanjem, zvanjem, statusom
u ustanovi zaposlenja ili drugoj organizaciji.

Ako poticaj s dokumentacijom nije obrazložen ili obrazloženje
ne sadrži dovoljno elemenata za prosudbu ili je dostavljena
dokumentacija nepotpuna, može se od podnositelja zatražiti
da u određenom roku dopuni poticaj.

Članak 8.

Poticaj s dokumentacijom iz članka 7. ovog pravilnika upućuje
se Odboru na adresu Ministarstva.

Ministarstvo u roku od 15 dana od zaključenja natječaja
poticaje dostavlja Odboru za dalji postupak i odlučivanje.

RAD I NAČIN ODLUČIVANJA ODBORA O PODJELI
DRŽAVNE NAGRADE

Članak 9.

Odbor radi, razmatra i odlučuje o podjeli Državne
nagrade na sjednicama Odbora, a sukladno Zakonu o športu
i ovom Pravilniku.

Članak 10.

Predsjednik Odbora priprema, saziva i vodi sjednice Odbora.

Poziv za sjednicu Odbora dostavlja se članovima Odbora
u pravilu najmanje pet dana prije održavanja sjednice.

U slučaju odsutnosti predsjednika Odbora sjednicu vodi
član Odbora - zamjenik predsjednika kojega odredi predsjednik
ili kojega, ako to predsjednik ne učini, članovi
Odbora nazočni na sjednici izaberu između sebe.

Odbor može donositi pravno valjane odluke ako je sjednici
nazočno najmanje 7 članova.

Odbor odlučuje nadpolovičnom većinom glasova
ukupnog broja članova Odbora.

Rezultat glasovanja utvrđuje predsjednik Odbora odnosno njegov
zamjenik.

Na temelju rezultata glasovanja Odbor donosi odluku o dodjeli
Državne nagrade.

Član Odbora koji se ne suglasi s odlukom Odbora može
tražiti da se njegovo izdvojeno mišljenje s obrazloženjem
unese u zapisnik sjednice Odbora.

Članak 11.

Ako je član Odbora predložnik za podjelu Državne
nagrade odnosno sam je pokrenuo poticaj za podjelu Državne
nagrade, ne može sudjelovati u raspravi i donošenju
odluke o dodjeli Državne nagrade za koju je predložen
ili pokrenuo poticaj.

Članak 12.

Poticaj za Državnu nagradu mogu dati članovi Odbora
pojedinačno i sam Odbor.

Na temelju poticaja iz stavka 1. ovoga članka Državna
nagrada se može dodijeliti i predložniku koji nije predložen
na Natječaju.

Prilikom razmatranja poticaja Državne nagrade športašima
za ostvarene športske rezultate članovi Odbora mogu
koristiti evidencije Hrvatskog olimpijskog odbora o rezultatima
hrvatskih športaša u prošloj godini, tisak i drugo,
a sve u razdoblju od dana donošenja Odluke Odbora o Državnoj
nagradi u prošloj godini do dana održavanja sjednice
Odbora na kojoj se odlučuje o podjeli Državne nagrade
za tekuću godinu.

Članak 13.

Odbor objavljuje imena nagrađenih i svečano dodjeljuje
Državnu nagradu u studenom prigodom godišnjice rođenja
Franje Bučara.

NOVČANI IZNOS, IZGLED MEDALJA I DIPLOMA DRŽAVNE
NAGRADE

Članak 14.

Novčani iznos Državne nagrade utvrđuje ministar
odlukom iz članka 19. ovog Pravilnika.

Članak 15.

Medalja je rad akademskog kipara Koste Angelija Radovanija, promjera
6,5 cm. Na licu nosi reljefni portret Franje Bučara, a
na naličju nosi grb Republike Hrvatske i natpis Nagrada
»Franjo Bučar« i ispod kojeg je pet olimpijskih
krugova.

Pozlaćena medalja dodjeljuje se nagrađenima za životno
djelo, a posrebrena dobitnicima godišnje nagrade.

Medalje se dodjeljuju u kožnoj kutiji (dimenzija 14 x 14
x 2,5 cm).

Članak 16.

Diploma je u crnom kožnom ovitku, dimenzija 31 x 22 cm i
na koricama utisnutim grbom Republike Hrvatske i natpisom Državna
nagrada športa »Franjo Bučar« žuto-zlatnom
bojom i dodatkom »životno djelo« kod nagrađenih
za životno djelo. Tekst diplome odgovara vrsti nagrade. Na
diplomi je suhi žig Državne nagrade i potpis predsjednika
Odbora.

OSTALA PITANJA I ZAVRŠNE ODREDBE

Članak 17.

Rad predsjednika i članova Odbora nagrađuje se prema
Odluci ministra iz članka 18. ovog Pravilnika.

Članak 18.

Sredstva za Državnu nagradu i naknade članovima Odbora
iz članka 14. odnosno 17. te za materijalne i druge troškove
u svezi dodjeljivanja Državne nagrade osiguravaju se svake
godine u državnom proračunu Republike Hrvatske.

Sredstva iz stavka 1. ovog članka izdvajaju se na račun
Ministarstva prosvjete i športa, a raspoređuju odlukom
ministra.

Članak 19.

Stručne, administrativne, računovodstvene i druge
poslove u svezi s Državnom nagradom obavlja Ministarstvo
prosvjete i športa.

Članak 20.

Ovaj Pravilnik stupa na snagu danom objave u »Narodnim novinama«.

Članak 21.

Stupanjem na snagu ovog Pravilnika prestaje važiti Pravilnik
o Republičkoj nagradi športa »Franjo Bučar«
(»Narodne novine«, br. 75/92).

Klasa: 061-06/99-03-02
Urbroj: 532-04-01/1-99-1
Zagreb, 13. rujna 1999.

Ministar prosvjete i športa
**mr. sc. Božidar Pugelnik,** v. r.

Pravilnik, NN 97/1999-1633